DA Den Europæiske Unions Tidende CE 84/394

(2004/C 84 E/0457)

SKRIFTLIG FORESPØRGSEL E-0431/04

af Luigi Vinci (GUE/NGL) til Kommissionen

(17. februar 2004)

Om: Europa-Kommissionens tiltrotorfly-projekt

— Det italiensk-engelskejede Agusta Westland og det fransk-tyskejede Eurocopter er de største europæiske selskaber inden for luftfartsindustrien, især med hensyn til produktion af helikoptere.

— Agusta Westland indgik for tre år siden en aftale med den amerikanske helikopterfabrik Bell Textron med henblik på at udvikle og fremstille et BA609 tiltrotorfly, der benytter knowhow fra Bell-Boeing, som samtidig er ved at udvikle en lignende model til militært brug.

— Udviklingen af denne model er allerede langt fremme, da selskabet regner med at teste prøvemodellerne i militærlufthavnen i Cameri i Piemonte og at anmode om de første prøveflyvninger inden udgangen af 2007.

— Europa-Kommissionen har tidligere været i gang med et lignende tiltroterfly-projekt, der gik under forskellige initialbetegnelser som TILT-ROTOR og ERICA.

Vil Kommissionen oplyse:

— om det er rigtigt, at den har udarbejdet et lignende projekt under den nye initialbetegnelse FINE TRIP, der indebærer investeringsomkostninger i størrelsesordenen 90-100mia.EUR indtil 2015 til et 10 ton tiltroterfly med 20 passagersæder, og at den i 2002 har sendt ordren til Agusta Westland og Eurocopter, der har fået eneret på den?

— om den altså allerede har indgået forsknings- og projekteringskontrakt med selskaberne Agusta Westland og Eurocopter, selv om førstnævnte allerede har skrevet kontrakt om et lignende projekt med et amerikansk selskab?

Svar afgivet på Kommissionens vegne af Philippe Busquin

(16. marts 2004)

Den europæiske helikopterindustri har allerede indsendt et forslag til et større projekt for tiltrotorfly i forbindelse med det femte rammeprogram for forskning og teknologisk udvikling (FTU) (RP5). Det er blevet indsendt to gange uden held. I mellemtiden er der til RP5 blevet udvalgt en række kritiske teknologiske projekter, der drejer sig om grundlæggende FU i forbindelse med rotorteknologi. Afhængigt af de resultater og muligheder, den igangværende forskning fører frem til, er der mulighed for, at emnet tiltrotorteknologi kan indgå i arbejdsprogrammet for den tredje forslagsindkaldelse, der efter planerne skal finde sted i maj 2005 i forbindelse med EU's sjette rammeprogram for FTU (RP6, 2002-2006). Hvis denne mulighed bekræftes, kan der stilles et anslået budget på hen ved 90-100 mio. EUR til rådighed for denne forskning og helt op til 50 % kan komme fra RP6's budget. Det vides, at den europæiske industri er i færd med at forberede sig på denne mulighed. Der findes ingen direkte henvisning til udviklingen af tiltrotorfly i den nuværende udgave af RP6's arbejdsprogram for flyteknik.

Der er ikke underskrevet nogen kontrakt mellem Kommissionen og Augusta og/eller Eurocoptor. Desuden finansierer Kommissionen projekter, der drejer sig om forskning, teknologisk udvikling og vurdering af idéer. Udvikling af industriprojekter er ikke blandt de aktiviteter, der omfattes af Kommissionens rammeprogram.

For en ordens skyld skal det nævnes, at ERICA er en industriel gennemførlighedsundersøgelse (ikke et europæisk projekt i egentlig forstand), som udføres i fællesskab af Augusta-Westland og Eurocopter og undersøger et andet teknologisk projekt end det, BA609 bygger på.